钦定古今图书集成/理学汇编/字学典/第111卷 > 虞似良
## 钦定古今图书集成/理学汇编/字学典/第111卷 > 虞似良

按《金华游录》：“虞似良，字仲房，号横溪，自号宝莲山人。
官至监左藏东库。善篆隶，家藏汉刻数千本，心慕手
追，尽得旨趣。大至数尺，小至蝇头，各臻其妙，兼能古
文奇字。”

按《北磵文集》：虞兵部仲房书、杜工部李潮八分小篆，
王宰《山水图》两篇。隶法坏，自公始，然亦自成一家。抟
搦骞腾，鲸鹏撮摩，夭矫容与，烟云卷舒。数十年间，丰
功厚德之所载识，借公为重，不专在翰墨也。不知公
者，独以隶古称，岂知公哉？

按：“《金华赤松山志》《阴符经碑》《小桃源碑》《物外碑》《洗耳
碑》，并虞似良书。”

按《台州府志》：“似良诗词清婉，得唐人旨趣。尤工隶书，
无一食顷去笔札。至寤寐犹运指作势，衾裯当指处
皆裂。有篆隶韵书行于世。”